Imtella' Jannar 11, 2022 - Aġġornata 11 Ta' Jannar, 2022 6:40pm Il-Gvern ħatar kumitat ta' esperti dwar is-settur tal-midja bil-għan li l-ġurnalisti jkunu protetti iktar u fl-istess waqt tissaħħaħ il-libertà tal-espressjoni f'soċjetà demokratika. Il-kumitat se jkun ippresedut mill-Imħallef Emeritu Michael Mallia u l-membri huma l-Professur Carmen Sammut, l-Avukat Kevin Dingli, il-Professur Saviour Formosa u l-ġurnalisti Matthew Xuereb, Kurt Sansone, Saviour Balzan, u Neil Camilleri. It-twaqqif ta' dan il-kumitat, li se jkun taħt l-awspiċi tal-Uffiċċju tal-Prim Ministru, hija waħda mir-rakkomandazzjonijiet li saret mill-bord t'inkjesta pubblika dwar il-qtil ta' Daphne Caruana Galizia. Fi stqarrija tal-Gvern intqal li f'dawn l-aħħar xhur il-Gvern mexxa proċess ta' konsultazzjoni wiesgħa li wassal biex tħejjew diversi abbozzi ta' liġijiet relattivi għall-protezzjoni tal-ġurnalisti. Emenda minnhom titratta l-ħarsien tal-ġurnalisti minn kawżi ta' SLAPP, bil-Qorti tista' wkoll tiċħad l-eżekuzzjoni ta' sentenza jekk tqis li tikser id-dritt għal-libertà tal-espressjoni kif protett fis-sistema legali Maltija. Proposta oħra hija fl-Att dwar il-Media u l-Malafama biex fih issir emenda li tippermetti lill-Qorti biex ma twaħħalx danni kontra l-eredi tal-awtur jew editur mejjet. It-tielet emenda qed tkun proposta fil-Kodiċi Kriminali u żżid il-piena ta' reat imwettaq fuq kull min hu ġurnalist; filwaqt li emenda oħra proposta hi dik li f'kawżi ta' malafama l-ħlasijiet tar-Reġistru tal-Qorti ma jkunux dovuti meta tiġi ppreżentata r-risposta, iżda skont is-sentenza tal-Qorti meta tintemm il-kawża. Emenda oħra hi f'artiklu 41 tal-Kostituzzjoni ta' Malta intiża li tiżgura l-libertà u l-pluraliżmu tal-medja, kif ukoll l-importanza li jkun rispettat ir-rwol tal-ġurnalisti. Dawn il-proposti se jingħataw lill-kumitat għar-rakkomandazzjonijiet tal-miżuri għall-ħarsien ta' ġurnalisti u persuni fil-ħajja pubblika ppresedut mill-Kummissarju tal-Pulizija, u miegħu ser ikun hemm il-Kap tas-Servizzi tas-Sigurtà ta' Malta u l-Kap Kmandant tal-Forzi Armati ta' Malta. Dan il-kumitat irid jiddeċiedi fost l-oħrajn il-protezzjoni meħtieġa għall-ġurnalisti u l-persuni fil-ħajja pubblika. Fl-istqarrija ntqal li dawn l-abbozzi se jingħataw lill-kumitat t'esperti biex fi żmien xahrejn jippreżenta r-reazzjoni tiegħu lill-Gvern. Aġġornament: Intant, il-Partit Nazzjonalista laqa' l-ħatra tal-kumitat propost mill-Gvern, iżda qal li dan huwa biss qatra fl-oċean wara l-abbozz ta' liġi mressaq mill-Kap tal-Oppożizzjoni t-Tnejn filgħaxija lill-Ispeaker. Fi stqarrija ntqal li l-proposti li qed isiru mill-Gvern ma fihomx miżuri konkreti u li kien biss wara li tressaq l-abbozz ta' liġi minn Dr Grech li l-Gvern irreaġixxa. Intqal ukoll li l-Prim Ministru għandu jilqa' l-appell tal-Oppożizzjoni u jiddiskuti l-abbozz imressaq mill-iktar fis possibbli fil-Parlament. B'reazzjoni, l-għaqda Repubblika laqgħet ukoll it-twaqqif ta' dan il-kumitat t'esperti, iżda rrimarkat li l-Gvern dam 6 xhur biex ħatru. Fi stqarrija ntqal li mhux se tikkummenta dwar individwi maħtura fuq dan il-kumitat, bl-għaqda qalet li hija diżappuntata li m'hemmx esperti internazzjonali u Maltin ta' integrità u kompetenza kbira.